Island i Eurovision Song Contest

Historie

Island var det siste av de vesteuropeiske landene til å debutere i Eurovision Song Contest, om en ser bort fra lilleputtstatene San Marino og Andorra. Islandsk rikskringkasting, RÚV, sendte riktignok konkurransen i opptak hvert år fra 1970, og direkte fra 1983. Grunnen til at Island kom så sent inn i konkurransen, skyldes sagaøyas geografiske plassering – langt unna Eurovisjons-nettverket og uten en fast satellittforbindelse til Kontinentet. 
I begynnelsen av 1980-årene kom imidlertid satellittforbindelsen på plass, og Island meldte seg på Eurovision Song Contest 1986 i Bergen. Landet debuterte med trioen ICY og sangen «Gleðibankinn». Island ble nummer 16 av 20, og to nye sekstendeplasser fulgte de neste to årene. I 1989 kom Island sist for første gang, men året etter sikret landet seg sin første topp fem-plassering, da duoen Stjórnin ble nummer fire med «Eitt lag enn».
Siden 1990 har Island stort sett endt midt på, eller i nedre halvdel av resultatlisten. Unntakene kom med andreplassene i 1999 og 2009, begge gangene ble Island slått av en av sine nordiske naboer – henholdsvis Sverige og Norge. Per 2018 er Island det eneste nordiske landet som ikke har vunnet Eurovision Song Contest. 
Island har også kommet sist to ganger. Første gang var i 1989, da Island også fikk null poeng. En ny sisteplass kom i 2001 – delt med Norge. Sisteplassen gjorde at Island måtte stå over konkurransen året etter. Etter innføringen av semifinaler har Island kvalifisert seg til finalen på syv av fjorten forsøk. Sist Island deltok i en finale, var i 2014. I 2018 kom Island helt sist i sin semifinale.
Island er et av landene med flest deltakelser i Eurovision Song Contest ut en en seier. Bare Kypros med sine 36 deltakelser, har flere forsøk i konkurransen uten å ha vunnet.

Kontroverser rundt artister

Til tross for landets størrelse og beskjedne rolle i internasjonale konflikter og situasjoner, har islandske to Eurovision-artister  skapt store kontroverser i konkurransen. Første tilfellet var i Athen i 2006, da Islands representant, komikerkarakteren Silvía Night, ble møtt med kraftig buing fra det greske publikummet etter opptredenen i semifinalen. Bakgrunnen var at mange ble provosert over rollen hun spilte under intervjuer og prøver i dagene før konkurransen. Silvía Night skulle være en selvgod, overlegen diva som var overbevist om at hun kom til å vinne. Under en pressekonferanse gjorde hun seg upopulær blant grekerne, da hun fikk livvaktene til å fjerne en journalist for å ha «stirret henne i øynene». Journalisten viste seg å være en skuespiller, men det kom ikke frem i lokale nyhetsreportasjer i Hellas. Night truet også med å banne under fremføringen, og EBU advarte henne mot stuntet. Under opptredenen i semifinalen, styrte hun unna banneord, men hun kvalifiserte seg ikke til finalen.
Tretten år senere, i Tel Aviv i 2019, gjorde landets representanter seg nok en gang upopulære blant det lokale publikummet i vertslandet. Island ble representert av den anti-kapitalistiske techno-metall-gruppen Hatari, som på forhånd hadde truet med politiske stunt for å protestere mot Israels okkupasjon av palestinske områder. Blant annet utfordret gruppen statsminister Benjamin Netanyahu til brytekamp og kom med flere andre politiske ytringer. Konkurransen skal være upolitisk, og arrangøren EBU advarte bandet om at de hadde «nådd grensen av hva EBU kunne tolerere». Under avstemningen i finalen holdt bandet opp bannere og skjerf med det palestinske flagget på, og ble møtt med kraftig buing og piping fra publikum. EBU varslet også at flaggstuntet ville «få konsekvenser».

Popularitet

Island er et av landene der Eurovision Song Contest står sterkest. Konkurransen er svært populær i landet, og finalen har en seerandel på opptil 99 prosent hvert år. Selv i 2015 og 2016, da Island ikke var kvalifisert til finalen, var seerandelen over 95. Flere av de islandske sangene har også blitt store hiter på Island, og noen av dem har også slått an utenfor øya. Blant annet fikk Yohanna en hit i Norge med «Is It True?» i 2009, og hun turnerte med VG-lista i Norge samme sommer. Sangen kom på andreplass i 2009, bak Alexander Rybak.
Sangen «Coming Home» skulle vært fremført av artisten Sjonni i 2011, men han døde kort tid før den islandske finalen. I stedet gikk flere av Sjonnis artistkollegaer sammen for anledningen og dannet gruppen Sjonni's Friends. Gruppen fremførte sangen til Sjonni i den nasjonale finalen, og de vant konkurransen.

Stemmehistorikk

Tabellene under omfatter islandske poeng gitt og mottatt i finaler, hentet fra ESC Database. Poeng i semifinaler er ikke inkludert i tallene. Poengene er delt i tre tabeller for å vise utviklingen i stemmemønsteret. Den første tabellen omfatter alle poeng siden Islands debut i 1986 og frem til i dag. Tabell nummer to omfatter alle år siden 1999, da Island brukte telefonavstemning for første gang. Siste tabell omfatter alle år fra 2009, da ordningen med kombinert jury- og telefonavstemning ble innført.